Lisbeth Bech-Nielsen (SF), 2023-12-13:
SF er som de fleste andre partier også en del af dette års finanslovsaftale.
Jeg vil også gerne fremhæve nogle af de ting, som vi er glade for at vi var med til at forhandle ind i aftalen.
Først og fremmest er SF, som alle ved, meget optaget af børn og trivsel, og de fleste kan også godt set, at det står skidt til derude hos rigtig mange børn og unge.
En af de ting, der bør løftes, er PPR, for det er der, hvor mange børn, unge og deres familier kommer for at få hjælp, og der er lange ventelister for at få hjælp for rigtig mange børnefamilier.
Så det løft af PPR kommer til at gøre en forskel, og det er vi rigtig glade for.
Så viderefører vi også det lavere klasseloft ude på skolerne.
Igen er det noget, vi fra SF's side tager med til hvert års finanslovsforhandling, fordi det gør en forskel, om man har overfyldte klasselokaler eller ej, i forhold til at hvert enkelt barn kan blive set, hørt og hjulpet.
Så vil jeg også gerne komme med en ros til regeringen, nemlig for det fokus på erhvervsskolerne, som der var i regeringens finanslovsforslag.
Det er også noget, vi har ønsket os fra SF's side i mange år.
Så når der kommer så stort et løft som her, synes jeg også, det skal nævnes og roses.
Det kommer til at gøre en stor forskel.
Noget andet, vi i SF også tager med til hver eneste finanslovsforhandling, er et løft af ældreområdet, specielt i forhold til faste teams.
Jeg tror, de fleste kan forestille sig, hvordan det må være, hvis ens hjem bliver behandlet som en banegård, som min kollega fru Kirsten Normann Andersen plejer at sige det.
Det, at du er ældre, at du måske er ensom, og at du måske også er lidt dement, gør, at det simpelt hen ikke er rimeligt, og at det ikke er værdigt, når der så kommer et nyt ansigt hver eneste dag.
Det er rigtig hårdt for både de ældre og deres pårørende, at den ældre simpelt hen skal lukke et fremmed menneske ind i sit hjem.
Det er afgørende, at der kommer de her faste teams i ældreplejen.
Akutlægebiler er vi også rigtig glade for er en del af aftalen, og det gælder også det her landdistriktstilskud til gymnasier og til vuc.
De fleste af os mener jo, at vi skal have et land, der hænger sammen, og der har vi bare nogle strukturelle udfordringer i forhold til landdistriktsgymnasier og vuc.
De er meget, meget udsatte, hvis de ligger i et tyndtbefolket område.
I forhold til vuc, hvor jeg selv har undervist, kan en enkelt lukning af et slagteri jo få betydning for, om man kan overleve eller ej.
Så det er afgørende, at vi giver dem en hjælpende hånd, og det er ikke slut med det.
Der er rigtig mange vuc'er derude, der stadig væk er i livsfare.
Vi kritiserede jo regeringen for ikke at løfte det grønne godt nok med finanslovsforslaget, og det er blevet bedre med den aftale, vi forhandler i dag.
Det var jo helt kuk, hvis man må sige det fra Folketingets talerstol, at vi ikke videreførte en fjernvarmepulje, altså både af hensyn til grøn omstilling, men da helt ærligt også, i forhold til at vi står i en situation geopolitisk, hvor vi selvfølgelig skal være uafhængige af russisk gas, men jo egentlig også af andre diktaturstater.
Derfor giver det ikke mening ikke at videreføre fjernvarmepuljen.
Som alle har opdaget, ellers skal man nok have levet under en sten, står det rigtig, rigtig skidt til med vores vandmiljø.
Vores indre farvande er ved at dø, hvis de ikke allerede er døde.
Havets såkaldte minister, hr. Magnus Heunicke, fik endda en pris forleden for ikke at gøre sit arbejde, men skylden er selvfølgelig ikke kun hans.
Det er jo regeringen, som ikke tager livtag med de problemer, som netop forårsager fiskedød og den elendige tilstand, vores farvande er i, fordi der netop bliver tilført for meget kvælstof.
Det hele peger selvfølgelig tilbage på landbruget og dets udledninger, både i forhold til vores miljø, men jo også i forhold til vores klima.
Det er bare den store opgave, regeringen har for sig: I bliver nødt til at komme i gang.
Det har så mange katastrofale konsekvenser, når man ikke vil behandle landbruget som ethvert andet erhverv, som jo også har en CO 2 -afgift eller har et forureneren betaler-princip.